บาทเปิด30.69/71แนวโน้มยังทรงตัว
ธนาคารซีไอเอ็มบี ไทย รายงาน เงินบาทเปิด 30.69/71 มองแนวโน้มยังทรงตัว เหตุไร้ปัจจัยใหม่หนุน
15 พ.ย. 2555

ธนาคารซีไอเอ็มบี ไทย รายงาน เงินบาทเปิด 30.69/71 มองแนวโน้มยังทรงตัว เหตุไร้ปัจจัยใหม่หนุน
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.69/71 บาท/ดอลลาร์ ค่อนข้างทรงตัวจากปิดตลาดเมื่อเย็นวาน (14 พ.ย.) ที่ระดับ 30.68/70 บาท/ดอลลาร์ เนื่องจากยังไม่มีปัจจัยใหม่ที่เข้ามากระตุ้นตลาด 
“ Rate ทรงๆ เพราะไม่มีปัจจัยใหม่ เพียงแต่ว่าเมื่อวานอาจจะมีตัวเลขยุโรปออกมา ในแง่ของสเปนที่ทำงบรายจ่ายส่งที่ประชุมแล้วที่ประชุมเห็นชอบสำหรับการตัดลดงบประมาณรายจ่าย เลยทำให้ภาพรวมของยูโรดีขึ้นนิดหน่อย ส่วนอเมริกาก็ปรับตัวอ่อนค่าลงมา จากที่ผลการประชุม FOMC เมื่อช่วงปลายตุลาคม มาว่าอาจจะมีเรื่องของการใช้ QE3 ในปีหน้าเพิ่มเติมอีก แต่ว่าสำหรับเงินบาทเราไม่มีปัจจัยอะไรใหม่ๆ" นักบริหารเงินกล่าว
ส่วนความเคลื่อนไหวของค่าเงินสกุลหลักต่างประเทศช่วงเช้านี้ เงินเยนอยู่ที่ระดับ 80.23/25 เยน/ดอลลาร์ อ่อนค่าจากระดับ 79.92/95 เยน/ดอลลาร์ ส่วนเงินยูโรอยู่ที่ระดับ 1.2727/2730 ดอลลาร์/ยูโร แข็งค่าจากระดับ 1.2753/2755 ดอลลาร์/ยูโร 
นักบริหารเงิน ประเมินกรอบการเคลื่อนไหวของเงินบาทในวันนี้ไว้ระหว่าง 30.60-30.80 บาท/ดอลลาร์